代柬因令弟参军寄讯杨太史
何事投荒久，犹闻赐召迟。伏波穷瘴疠，定远老戎麾。卉服居将染，瓜期岁屡移。乡心魑魅诮，客泪杜鹃知。迹学龙蛇隐，恩怀犬马私。清明望京洛，晦日眺昆池。赋拟还邛后，书成去赵时。因声传棣萼，结想眷琼枝。锦里家连郭，苍山路断岐。无由行载酒，一问子云奇。
主题：思乡
情感：流泪、想家